CELEX: C2005/093/68
Language: sk
Date: 2005-04-16 00:00:00
Title: Vec T-48/05: Žaloba podaná dňa 28. januára 2005: Yves Franchet a Daniel Byk proti Komisii Európskych spoločenstiev

16.4.2005   
            
            
               SK
            
            
               Úradný vestník Európskej únie
            
            
               C 93/36
            
         Žaloba podaná dňa 28. januára 2005: Yves Franchet a Daniel Byk proti Komisii Európskych spoločenstiev
   (Vec T-48/05)
   (2005/C 93/68)
   Jazyk konania: francúzština
   Yves Franchet, bydliskom v Nice (Francúzsko) a Daniel Byk, bydliskom v Luxemburgu, v zastúpení: Georges Vandersanden a Laure Levi, advokáti, podali 28. januára 2005 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobcovia navrhujú, aby Súd prvého stupňa:
   
               —
            
            
               zviazal Komisiu na náhradu majetkovej a nemajetkovej ujmy, ktorá vznikla žalobcom v dôsledku chýb, ktorých sa dopustila Komisia, a ktorú títo predbežne a v súlade so zásadou spravodlivosti vyčíslili na milión euro,
            
         
               —
            
            
               zaviazal Komisiu Európskych spoločenstiev nahradiť trovy konania.
            
         Žalobné dôvody a hlavné tvrdenia
   Žalobcovia boli obvinení OLAF-om z toho, že porušili trestnoprávne normy týkajúce sa riadenia určitých spisových materiálov týkajúcich sa Eurostatu. Žalobcovia sa domnievajú, že opatrenia prijaté následne Komisiou obsahujú omyly procesného charakteru a porušujú ich základné práva.
   Podľa žalobcov OLAF sa dopustil pochybení tým, že predložil spisový materiál na podporu obvinenia luxemburským a francúzskym súdnym orgánom bez toho, že by o tom informoval žalobcov alebo Komisiu, čím porušil zásadu dôvernosti, zásadu prezumpcie neviny, zásadu dobrého riadenia a článok 9 nariadenia 1073/1999 (1), právo byť vypočutý a povinnosť odôvodnenia. Žalobcovia sa okrem iného v tejto súvislosti opierajú o to, že OLAF odmietol prístup k určitým dokumentom a nakoniec uvádzajú, že OLAF nevybavoval úradné veci v rozumnej lehote a porušil tak články 6 a 11 nariadenia 1073/1999.
   Žalobcovia tiež tvrdia, že Komisia sa dopustila pochybení tým, že nezaručila dôvernosť – tajnosť, nedodržala základné práva, obzvlášť práva na obhajobu a zásady prezumpcie neviny. Okrem toho žalobcovia vyčítajú Komisii, že sa rozporuplne správala, že znásobila počet konaní a že porušila zásadu dobrého riadenia a nakoniec to, že odmietla umožniť prístup k dokumentom OLAF-u, s ktorými disponovala Komisia.
   Žalobcovia uvádzajú, že tieto omyly im spôsobili majetkovú a nemajetkovú ujmu.
   
      (1)  Nariadenie (ES) č. 1073/1999 Európskeho parlamentu a Rady z 25. mája 1999 o vyšetrovaniach vykonávaných Európskym úradom pre boj proti podvodom (OLAF) (Ú. v. ES L 136, s. 1)